**РАДИК ГАЙЗАТУЛЛИН: ЯҢА ЕЛГА БУРЫЧЛАРСЫЗ КЕРӘСЕ (ӘҢГӘМӘ)**

***16 декабрьдә ТР Финанс министрлыгы, Федераль салым һәм Федераль казначылык хезмәтләре идарәләренең уртак коллегиясендә 2017 елга респуб­лика тупланма бюджетын үтәү йомгаклары һәм финанс, казначылык, салым органнарының киләсе елга бурычлары каралды. Коллегиядә Татарстан Республикасы Президенты Р.Миңнеханов, Россия Федерациясе финанс министры А.Силуанов, Федераль казначылык хезмәте җитәкчесе Р.Артюхин катнашты. 2017 елда финанс органнарының эш йомгаклары һәм министрлыкның төп юнәлешләре турында сөйләвен үтенеп, Татарстан финанс министры Радик Гайзатуллинга мөрәҗәгать иттек.***

[](http://www.vatantat.ru/content/imag_2017/N189/374caf24b4f625f1f14a863a60a56c17.jpg)

**– Радик Рәүпович, 2017 елда иң югары даи­рәләр­дә Россия икътисадында кризисның арт­та калуы һәм үсеш чорына күчү турында сөй­ләү­лә­рен ишетергә насыйп бул­ды. Татарстан Рес­пуб­ликасы икътисады кысаларында да бу шулаймы? Ниндидер уңыш­лары­быз­ны билгеләп үтү­гә сәбәп бармы?**

– Икътисадта тотрыклылык та, үсеш кебек үк, бик мөһим роль дип уйлыйм. Ниндидер юнәлешләрдә ли­дерлык сакланып, тот­рык­лылык күзәтелсә, ике­ләтә куаныч.

Татарстан Республикасы тупланган керемнәре күләме ягыннан лидерлар сафына керә. Республикабыз 2013 – 2016 елларда салым һәм салым булмаган керемнәрнең тупланма бюд­жетка алыну күләме ягыннан ел саен Идел буе федераль округы төбәк­ләре арасында – беренче һәм барча РФ субъектлары арасында бишенче урында булды.

Республика икътисады турында соравыгызга җа­вап йөзеннән, шуны бил­геләп үтмәкчемен: ел саен барча РФ субъектлары­ның тупланма бюджетларына алынган салым һәм салым булмаган керемнәр­нең гомуми күлә­мен­дә дә Татарс­танның өлеше ел саен артып, 2013 елда – 2,55 проценттан 2017 елның 11 ае йомгаклары буенча 2,86 процентка җитте.

Агымдагы ел бюджеты­ның салым һәм салым булмаган керемнәр ягыннан сыйфатлы, тулы күләмендә үтәләчәге дә аерым игътибарга лаек. Аныкланган планда 246,7 миллиард сум күздә тотылган булса, чынында ул 250 миллиард сум тәшкил итәчәк. Моңа бәйле рәвештә   республика тупланма бюджетына намуслы һәм тулы күләмендә салым түләү­челәргә – юридик һәм физик затларга рәхмәт бел­дерәсем килә.

Алынган керемнәр хисабына барлык дәүләт һәм муниципаль учреждение­ләр финанс елын хезмәт хакын тулысынча түләүгә ирешеп төгәлли. Чыгымнар чыгым вәкаләтләрен үтәүне гарантияләүче бюджет йөк­ләмәләре лимитлары чик­ләрендә хәл ителә.

**– Сез чыгышыгызда бюджет чыгымнарында  зур гына өлешнең Россия Федерациясе Президен­тының “Май Указлары”н тормышка ашыруга юнәл­дерелгән чаралар­ның би­ләп торуын билге­ләп үттегез. Аларны хәл кылу этаплары турында сөй­ләп үтмәссезме?**

– Агымдагы елда бюджет өлкәсендә эшләүчеләр­нең хезмәт хакын арттыру дүрт этапта хәл ителде: 1 марттан, 1 майдан, 1 сен­тябрьдән һәм 1 октябрьдән. Хезмәт хакы Россия Федерациясе Президентының “Май Указлары” буенча һәм хезмәткә түләүнең минималь күләме үсү сәбәпле  арттырылды. Тармак министрлыклары, районнар һәм шәһәр­ләр тапшырган мәгълү­мат­лардан күренгәнчә, ел йомгаклары буенча бюджет өлкәсендә эшләүчеләрнең хезмәт хакы күләме “Май Указлары”нда күздә тотылган күләмгә җитеп, хезмәткә түләүнең минималь күләме­нең үсүен тәэмин итәчәк.

**– Быелның 19 нояб­рендә Татарстанда гражданнар арасында үзара салым буенча референдумнар үткәрелде. Әлеге программаны тормышка ашыру үзен ни дәрәҗәдә аклый? Саннар ни сөйли?**

– Республикада бюджет чыгымнарының нәтиҗәсен яхшырту чаралары кысаларында халыкны конкрет муниципалитетларның иң кискен  мәсьәләләре буенча фикер алышуга җәлеп итү оештырылды. Республикада яшәүчеләр җыен­нар­да акча таләп итүче кис­кен мәсьәләләрне билгели. Үзара салым системасы аша халыктан билгеле бер кү­ләмдә акча җыела. Үз чиратында, халыктан җыелган акчаның 1 сумына республика бюджетыннан 4 сум җибәрелә. Барлыгы 911 җирлектән 890ы (98 проценты) шушы мөмкинлектән файдаланды.

Өч ел эчендә халыктан алты йөз миллион сум чамасы җыелса, бюджеттан 2,3 миллиард сум бүлеп бирелде. Кайбер социаль әһә­миятле чаралар нәкъ менә шушы средстволар хисабына финансланды.

**– 2017 елда Татарстан Республикасы Финанс ми­нистрлыгында кор­руп­циягә каршы көрәшү буенча нинди чаралар кү­релде?**

 – Финанс министрлыгы агымдагы ел дәвамында коррупциягә каршы эшне даими үткәреп килде. Чаралар ике юнәлештә уздырылды. Беренчесе – кисәтү, аң­ла­ту һәм белем эстәү чаралары. Икенче юнәлеш – контрольлек-ревизия эш­чән­леге.

2017 елның 11 аенда Татарстан Республикасы Финанс министрлыгының Казначылык департаменты контрольлек-ревизия бү­лек­ләре бюджет средстволарыннан максатчан, нә­тиҗәле файдалану, контракт системасы һәм кор­рупциягә каршы көрәш турында законнарны үтәү буенча 248 тикшерү үткәрде.

**– “2017 ел йомгаклары буенча Татарстан Респуб­ликасы дәүләт бурычы 94,8 миллиард сум кү­лә­мендә көтелә”, – дип сөй­ләп үттегез. Бурыч күлә­ме үзгәрү генә түгел, кү­бәйгән дә. Сәбәбе нидә?**

– Иң элек шуны билгеләп үтәсем килә: агымдагы елда, элеккечә үк, коммерция кредитлары буенча бурычыбыз юк. Агымдагы елның башындагыга караганда бурыч күләменең 1,4 миллиард сумга артуы “КамАЗ”га гарантияләр буенча чит ил валюталарының курсы үсү­гә бәйле.

Федераль бюджеттан алын­ган кредитларга кил­гәндә, агымдагы ел йомгак­лары буенча бурыч күләме асылда үзгәрмәячәк һәм 84,9 миллиард сум дәрә­җәсендә калачак. Асылда аларның барысы да диярлек озак сроклы чорга реструктурлаштырылган.

Республиканың дәүләт бурычы турында мәсьәләгә кире кайтып, Татарстан Рес­публикасының җәлеп ите­л­гән средстволардан файдалануга процент түләүләрен хәл кылу бурычларын үз вакытында үтәвен билгеләп үтәсем килә. Шулай ук ел йомгаклары буенча Россия Финанс министрлыгы бе­лән федераль кредитлар җә­леп итү кысаларындагы килешүләрдә билгеләнгән барлык күрсәткечләр дә үтәләчәк.

**– Республиканың ин­вес­тицияләр җәлеп итү мөмкинлеген тәэмин итү буенча эш кысаларында ТР Финанс министрлыгында рейтинг агентлык­лары белән кайбер оч­рашулар үткәрелде. Кредит рейтингы мәсьә­лә­сендә респуб­ли­ка­ның пер­спективала­ры нинди­рәк?**

– Чыннан да, агымдагы елда “Фитч” һәм “Мудис” халыкара кредит рейтинг агентлыклары белән хез­мәт­тәшлек дәвам иттерелде, шулай ук  илебезнең АКРА агентлыгы белән эшли башладык. Республи­ка­ның социаль-икътисадый үсеш йомгакларына, фи­нанс-бюджет өлкәсе торышына анализ ясау нәти­җәсендә Татарстан Респуб­ли­касының кредит түләүгә сәләтенең һәм әйбәт бюджет күрсәткечләренә бәйле рәвештә бурыч йөкләмәлә­рен түләүгә сәләтенең югары дәрәҗәдә булуы билге­ләнде, бу исә кредит рейтингларында чагылыш тапты. Барлык агентлыклар бәяләмәсе буенча респуб­лика рейтинглары – иң югары дәрәҗәдә.

Шуны да билгеләп үтәр­гә кирәк: республиканың кредит түләүгә сәләтенең югары дәрәҗәдә булуы, һичшиксез, республиканың инвестицияләр җәлеп итү мөмкинлегендә һәм республика икътисадына җәлеп ителгән инвестицияләрдә уңай чагылыш таба. Бу, үз чиратында, салым салу базасын үстерү һәм барлык дәрәҗәләрдәге бюджетлар­га керемнәрне тәэмин итү­гә китерә.

Татарстан Республикасына 6 ел дәвамында Россия Федерациясе субъектлары дәүләт хакимияте баш­карма органнары эш­чән­легенең нәтиҗәлелек рейтингында беренче урын бирелү министрлыклар, ведомстволар, оешмалар һәм предприятиеләрнең нәти­җә­ле эшчәнлеге йомгагына әйләнде.

**– Озакламый финанс елы төгәлләнә. Хәл кылу таләп ителгән нинди дә булса бурычлар калдымы?**

– Ел азагына якынлашу иркен сулап куюга сәбәп була алмый, чөнки нәтиҗәле контрольлек – уңыш нигезе. Узып баручы елның калган көннәрендә безгә министрлыклар, районнар һәм шәһәрләр белән бер­лектә агымдагы елның бюджетын сыйфатлы үтәүне тәэмин итәргә, керемнәр җыю эшен көчәйтергә, салымнар буенча бурычны максималь дәрәҗәдә ки­метергә, уведомлениеләр алы­­­нуга карап, мөлкәткә салымны туплау эшен башкарырга, бюджет һәм бюджеттан тыш чыганакларны кертеп, чыгым өлеше средстволарыннан нәтиҗәле­рәк файдаланырга, федераль һәм республика средстволарыннан нәтиҗәле һәм тулы күләмендә файдалануны тәэмин итәргә ки­рәк. Елны бурычларсыз тө­гәлләү, бюд­жет средстволарын тулы һәм нәтиҗәле үз­ләштерү әлеге чараларның нәтиҗә­сенә әйләнергә тиеш.

**– Президент 30 нояб­рь­­дә 2018 елга һәм планда каралган 2019-2020 еллар чорына Татарстан Рес­публикасы бюджеты турында Законны имзалап, Закон массакүләм мәгъ­лүмат чараларында басылып чыкты. Әлеге эш этабында нинди чаралар күрелә?**

– Татарстан Республикасы бюджет системасына 956 җирле бюджет керә. Бүгенгә барлык муниципаль районнар һәм шәһәр округларында җирле бюджетлар кабул ителде. 676 муниципаль бе­рәмлектә җирлекләр бюджетлары расланды. Калган муниципалитетларга 20 де­кабрьгә кадәр җирлекләр бюджетларын раслауны төгәлләргә кирәк. Шуннан соң,  бюджет росписен үз вакытында әзерләү һәм 2018 ел башыннан бюджет процессын оештыру максатыннан чыгып, муниципаль берәмлек­ләр бюджетларын бастырып чыгарырга кирәк булачак.

Төп бурычларның берсе булып ел дәвамында барлык дәрәҗәләрдәге бюд­жет­лар­ны тиешле баланска ките­рүне тәэмин итү торуын басым ясап әйтәсем килә.

2018 ел бюджетының шак­тый ук киеренке көте­лүе­нә бәйле рәвештә игътибарыбызны шуны үтәүгә максималь дәрәҗәдә туп­лау кирәк.   
Форсаттан файдаланып, бюджет процессында кат­на­шучыларның барчасына – министрлыкларга, ведомстволар, муниципаль бе­рәмлекләргә, агымдагы елда бюджетларны үтәү процессында финанс-бюджет дисциплинасын тәэмин ит­кән өчен рәхмәт белде­рә­сем килә. Республикабызда яшәүчеләрне якынлашып килүче Яңа ел белән котлыйм, аларга нык сәламәт­лек, гаилә бәхете, уңышлар телим.

**(“Ватаным Татарстан”,   /№ 190, 19.12.2017/)**